Caesarin forum

Caesarin forum (, ) on vanhin Rooman keisariforumeista. Sen rakennutti Julius Caesar Forum Romanumin viereen vuosien 54–46 eaa. välisenä aikana. Sen arkkitehtuuri tuli esikuvaksi myöhemmille keisarifoorumeille.  

 Rakentaminen 

Julius Caesar päätti laajentaa ahtaaksi käynyttä Forum Romanumia uudella torialueella. Hän osti sen vierestä erittäin kalliin maa-alueen ja rakennutti uuden forumin kantamaan omaa nimeään ja ylistämään hänen saavutuksiaan. Tontin oston ja forumin rakentamisen väitettiin maksaneen 100 miljoonaa sestertiusta. Osa tutkijoista on nykyään sitä mieltä, forum saatiin valmiiksi vasta keisari Augustuksen aikana, jolloin länsipuolen myymälätilat olisivat valmistuneet. Forum ulottui Argiletumista Atrium Libertatikseen ja oli 160 metriä pitkä ja 75 metriä leveä. Sen suunnittelu ei ollut täysin uutta arkkitehtuuria, sillä siihen oli käytetty etruskeilta saatuja esikuvia.   

 Propaganda  

Aluksi uuden forumin rakentaminen oli Forum Romanumin laajentamista, mutta Caesarin kiinnostuttua projektista, se alkoi palvella entistä enemmän hänen poliittista propagandaansa. Uuden forumin päätyyn rakennettiin senaatin kokoustalo kuuria (Curia Julia), mikä näin symboloi Caesarin ylivaltaa senaatista. 
mini|pienoiskuva|oikea|Venus Genitrixin temppelin ennallistus.
Forumille rakennettiin myöskin Venus Genetrixin temppeli. Jumalattaren väitettiin olevan Juliusten suvun (Julia gens) kantaäiti. Oman kertomuksensa mukaan hän oli vannonut valan jumalattarelle, että rakennuttaa tälle temppelin, jos voittaa Farsaloksen taistelun.

Temppelin suunnittelu ja rakentaminen aloitettiin Caesarin määräyksestä, mutta se valmistui vasta hänen kuolemansa jälkeen. Temppelin eteen sijoitettiin Caesarin ratsastajapatsas. Caesarin eläessä ratsastajapatsaan paikalla oli ollut hänen lempihevostaan esittänyt patsas. Venus Genetrixin kulttipatsaan valmisti kuvanveistäjä Arkesilaos ja se oli todennäköisesti sijoitettu temppelin cellaan. Temppeli oli korinttilaista tyyliä ja korkeahkolla korokkeella ja sen edustalla oli todennäköisesti kahdeksan pylvästä. Sen edessä ei ollut portaikkoa, vaan kulku oli sivuilta. 

Temppelin koristeluun oli käytetty sekä vaivaa että rahaa. Temppelin sisällä oli maalauksia ja veistoksia. Pompeijista on löydetty Venus Anadyomene-niminen maalaus, jonka uskotaan olevan kopio Venus Genetrixin temppelin maalauksesta. Maalaus olisi sijoitettuna temppelin kulttipatsaan taakse.  

Lähellä ratsastajapatsasta ja temppelin portaikkoa oli myös suihkulähde. Se oli koristeltu nymfejä esittävillä patsailla ja sen nimi oli Appiadeksen suihkulähde. Siitä on jäljellä vain vähäisiä jäännöksiä ja sen ulkomuoto on arvailujen varassa. Nykyisten tutkimustan mukaan on esitetty, että forumin lattia oli päällystetty kiillotetuilla travertiinilaatoilla. Se ei ole ollut samanlainen kiiltävä värikkäiden kuvioita muodostavien laattojen päällystämä kuten Pantheonin lattia. Iltapäivän aurinko on saanut laatoissa aikaan valoefektin.

Forumiin sijoitettiin arvokas kokoelma maalauksia ja patsaita. Esillä oli kultainen Kleopatra VII:n patsas, maalauksia jotka esittivät kohtauksia Euripideen näytelmästä Medeia ja kreikkalaista sankarihahmoa Aiasta esittäviä maalauksia. Maalaukset oli tehnyt ajan kuuluisimpiin taiteilijoihin kuulunut Timomakhos. 

Forumilla oli näytteillä myöskin Caesarin henkilökohtaiseen omaisuuteen kuulunut kameekokoelma. Kyseiset kuusi kameeta olivat aikanaan Caesarin kilpailijalle Pompeiukselle, joka oli saanut ne kuningas Mithridates VI:lta. Miten kokoelma oli päätynyt Caesarille ja forumille on epäselvää.

 Historiaa 

Tulipalo hävitti Forum Romanumia ja Caesarin forumia vuonna 80 jaa. Caesarin forumin korjaukset valmistuivat vuonna 95 ja keisari Domitianus oli kiinnostunut korjaustöistä. Hän määräsi kuurian erotettavaksi forumista. Myöhemmin myös keisari Trajanus korjautti forumia ja määräsi sitä laajennettavaksi. Tuolloin rakennettiin Basilica Argentaria. Hänen ajaltaan ovat peräisin forumin julkisen käymälän jäännökset. Käymälä oli suuri, sinne mahtui kerralla 50 henkilöä ja sen seinät oli päällystetty marmorilaatoilla.  

Trajanus määräsi myös Venus Genetrixin temppelin uudistettavaksi. Temppelin takana ollut harju tasoitettiin ja temppelin takaosa rakennettiin kokonaan uudelleen. Temppelin nykyiset jäännökset ovat peräisin Trajanuksen kaudelta. Pystyssä olevat pylväät nostettiin paikalleen vuonna 1933 tapahtuneiden tutkimusten aikana.  

Basilica Argentariassa myytiin todennäköisesti hopea- ja pronssiesineitä. Siellä on todennäköisimmin pidetty myös koulua. Tästä antaa viitteitä se, että sen seiniin on raaputettu Vergiliuksen säkeitä ja pilakuvia, joita kumpiakin voi vielä nähdä raunioissa.

Uusi tulipalo hävitti forumia vuonna 283. Keisarit Maxentius ja Diocletianus korjauttivat palossa vaurioituneen forumin. Silloin korjautettiin myöskin Curia Julia eli senaatin kokoustalo. Lisäksi sinne sijoitettiin secretarium senatus ja kaupunginprefektin virkahuoneet. Korjaustöissä muutettiin Venus Genetrixin temppelin ulkonäköä, sen edustaa täyttettiin muurilla, niin, että etuosan pylväät olivat kiinni seinässä ja sinne oli vain yksi sisäänkäytävä. 

400-luvulla Rooman valtakunta hajosi ja Rooman kaupungin väkiluku väheni lähes 90 prosenttia. Rakennuksille ei löytynyt enää käyttöä, eikä varallisuutta kunnossapitoon ollut ja ne alkoivat raunioitua. Kaupungin asutuksen painopiste siirtyi Mars-kentälle ja Trastevereen.

600-luvulla Forum oli vielä lähes ehjä. Osa pihalaatoista oli poistettu ja takaosan portaikko oli romahtanut. Marmorilaattojen irroittelu uusiokäyttöön oli alkanut. Sammal, ruoho ja puuntaimet alkoivat vallata pihaa. Tästä eteenpäin raunioituminen alkoi kiihtyä. Venus Genetrixin temppeli sortui todennäköisesti joko vuosien 801 tai 847 maanjäristyksissä, jolloin koko kaupunki kärsi vaurioista.

900-luvulla rakennuksista irrotettiin travertiinilohkareita uusiokäyttöön. Antiikin raunioiden sekaan perustettiin hedelmätarhoja ja sinne rakennettiin pieniä puutaloja. 1000-luvulla paikalla oli jo pieni kaupunginosa ja seuraavalla vuosisadalla tapahtui merkittävä maanpinnan kohoaminen. 1300-luvulla keisariforumien paikalla oli jälleen hedelmä- ja vihannestarhoja läheisten luostarien tarpeisiin. Paavi Honorius I antoi tuolloin määräyksen muuttaa Curia Julia kirkoksi. Lisäksi alueella laidunnettiin karjaa ja aluetta kutsuttiin nimellä Campo Vaccino (lehmäkenttä).

Paavi Eugenius IV antoi 1400-luvun puolivälissä määräyksen Caesarin Forumin ympärysmuurin purkamisesta. Sen travertiinikiviaines haluttiin uusiokäyttöön. Purkutyö oli mittava, se kesti kaikkiaan kolmekymmentä vuotta. Suurimmat vauriot aiheuttivat kuitenkin marmorin etsijät. Marmoria otettiin joko käytettäväksi uusiin rakennuksiin tai poltettavaksi. Marmoria kuumennettiin lähes 900 asteeseen, jolloin saatiin kalkkia.

Todennäköisesti ensimmäiset kaivaukset alueella tehtiin jo 1500-luvulla. Tuolloin päivänvaloon saatiin Venus Genetrixin temppelin perustus, osia pylväistä ja friisistä. Andrea Palladio piirsi näkemyksensä rakennuksen pohjapiirroksesta. Villa Medicissä säilytetään yhä tuolloin löydettyä osaa temppelin arkkitraavista.

Raunioilla tehtiin arkeologisia kaivauksia vuosina 1930 ja 1934, sillä niiden päälle oltiin rakentamassa uutta katua, Via dell’Imperoa. Tuolloin rakennusten jäänteet olivat hautautuneet paksujen maakerrosten alle. Maata oli alueelle tullut keskiajan tulvien mukana ja forumin seinien kaatuessa päällekäin. 1930- luvun kaivauksissa rakennuksia myös entistettiin. Kaatuneita pylväitä nostettiin pystyyn, niitä tuettiin rautarenkailla ja katkenneita palasia liitettiin yhteen.

Uusia kaivauksia tehtiin vuosien 1998 ja 2008 välillä.

 Kuvia 

 Lähteet 

 Aiheesta muualla  

 Forum of Caesar
 Forum of Caesar: Excavations
 Il Foro di Cesare. Sovrintendenza Capitolina. 

Luokka:Rooman keisariforumit